Garanti BBVA România obţine un împrumut subordonat de 10 milioane de euro de la Banca pentru Comerţ şi Dezvoltare a Mării Negre (BSTDB), se arată într-un comunicat . Cu o maturitate de şapte ani, această finanţare va fi utilizată pentru scopurile generale corporative ale Garanti BBVA România, inclusiv pentru extinderea portofoliului de credite acordate de bancă mediului de afaceri local, potrivit sursei.
Acest nou acord de împrumut continuă parteneriatul iniţiat în anul 2014 ȋntre Grupul Garanti BBVA România şi BSTDB, prin care instituţia financiară internaţională a oferit în mai multe rânduri finanţări entităţilor grupului, împrumuturile totalizând aproximativ 100 de milioane de euro, conform sursei.
Potrivit comunicatului, "Suntem încântaţi să ne consolidăm parteneriatul cu BSTDB prin acest nou împrumut şi apreciem sprijinul lor continuu pentru banca noastră şi întregul grup Garanti BBVA România. Această asistenţă financiară este importantă pentru îmbunătăţirea potenţialului Garanti BBVA de a sprijini mediul de afaceri local. Fondurile ne permit să ne extindem capacitatea de creditare, subliniind angajamentul nostru comun pentru stabilitatea financiară şi dezvoltarea pe termen lung la nivel naţional, asigurându-ne că vom contribui pozitiv la peisajul economic al României," a declarat Mustafa Tiftikcioğlu, CEO al Garanti BBVA România.
Acest imprumut va facilita băncii respectarea in continuare a reglementărilor UE şi ale sistemului bancar românesc prin susţinerea adecvării capitalului şi diversificarea surselor de finanţare. Efectul pozitiv aşteptat în economia românească include creşterea veniturilor din taxe, îmbunătăţirea oportunităţilor de angajare şi sporirea capacităţii de export şi competitivitate, transmite sursa citată.
Conform sursei citate, "Acest împrumut reprezintă un alt pas semnificativ în parteneriatul nostru de durată cu Garanti BBVA România şi cu întregul grup Garanti BBVA," a declarat Dr. Serhat Köksal, Preşedintele BSTDB. "Este o dovadă a angajamentului nostru faţă de parteneriate pe termen lung care sprijină cooperarea transfrontalieră. Suntem dedicaţi promovării stabilităţii financiare şi sprijinirii dezoltării pe termen lung a partenerilor noştri din regiune. Această nouă finanţare va echipa Garanti BBVA România cu resursele necesare pentru a-şi continua munca valoroasă pe piaţa românească."